b'\n_START_ARTICLE_\nAnton Tom\xc5\xa1i\xc4\x8d\n_START_SECTION_\nMladost\n_START_PARAGRAPH_\nRodil se je na doma\xc4\x8diji \xc2\xbbpri Ma\xc4\x8dkovih\xc2\xab\xc2\xa0kot sin preprostega kmeta. Njegov o\xc4\x8de si je s pridnostjo in podjetnostjo pridobil toliko premo\xc5\xbeenja, da je lahko dal \xc5\xa1olat Antona in njegovega mlaj\xc5\xa1ega brata Frana. Anton se je sprva \xc5\xa1olal v Vi\xc5\xa1enjski ljudski \xc5\xa1oli, nato je obiskoval gimnazijo v Ljubljani, Trstu, Celju in Novem mestu. Gimnazijo je zaklju\xc4\x8dil z odliko in se vpisal na pravno fakulteto v Gradcu. Leta 1867 se je zaposlil kot odvetni\xc5\xa1ki pripravnik (koncipient) v odvetni\xc5\xa1ki pisarni dr. Ferdinanda Dominku\xc5\xa1a v Mariboru.\n_START_SECTION_\nZa\xc4\x8detki\n_START_PARAGRAPH_\n18. marca 1868 je zboru ustanovnikov Slovenskega naroda predlo\xc5\xbeil publicisti\xc4\x8dni program, ki ga je oblikoval po zamislih Frana Levstika, dr. Janka Sernca in dr. Janka Pajka. Program je vseboval razli\xc4\x8dna publicisti\xc4\x8dna gesla, med drugim je podpiral zedinjenje vseh Slovencev v skupno upravno celoto, enakopravnost sloven\xc5\xa1\xc4\x8dine in nasprotoval dualisti\xc4\x8dni ureditvi Avstrije. Na temeljih, ki si jih je zastavil s programom, je pri\xc4\x8del Tom\xc5\xa1i\xc4\x8d delovati kot prvi glavni urednik Slovenskega naroda. \xc4\x8casopis, ki je kasneje postal prvi slovenski dnevnik, je za\xc4\x8del izhajati 2. aprila 1868 v Mariboru.\n_START_SECTION_\nVsebina Slovenskega naroda\n_START_PARAGRAPH_\nSvoj za\xc4\x8drtani program je Tom\xc5\xa1i\xc4\x8d pri oblikovanju \xc4\x8dasopisa, kar se da dosledno izvajal. Pogumno se je upiral oportunizmu in slovenskim vladnim kimavcem ter podpiral zedinjenje Slovencev in povezovanje z ostalimi slovanskimi narodi. Njegove prispevke odlikuje lep slovenski jezik, so\xc4\x8dnost in duhovitost. Za pomo\xc4\x8d pri ustvarjanju Slovenskega naroda je pridobil pomembne pisatelje in jezikoslovce, kot so na primer Fran Levstik, Fran Levec, dr. Valentin Zarnik, Fran Erjavec, dr. Janko Pajk in dr. Fran Celestin.\n_START_SECTION_\nTe\xc5\xbeave s \xc4\x8dasopisom\n_START_PARAGRAPH_\nTom\xc5\xa1i\xc4\x8da so pri urejanju prvega slovenskega dnevnika pestile najrazli\xc4\x8dnej\xc5\xa1e te\xc5\xbeave. Dopisnikov in sodelavcev je bilo malo, \xc5\xa1e te\xc5\xbeje je pridobil honorarje zanje. Tudi sam je \xc5\xbeivel skromno \xe2\x80\x93 sprva je bival kar v uredni\xc5\xa1tvu \xc4\x8dasopisa v Mariboru. Ob gmotnih te\xc5\xbeavah so mu preglavice povzro\xc4\x8dali tudi razni zabavlja\xc4\x8di. Bil je ob\xc4\x8dutljive narave in je ob kritikah hitro zapadel v pesimizem. Z \xc5\xbearom, bistroumnostjo in sarkazmom pa je branil Slovenski narod na sodi\xc5\xa1\xc4\x8du, ko je bil obto\xc5\xbeen zaradi razli\xc4\x8dnih preostrih \xc4\x8dlankov. S\xc4\x8dasoma sam ni bil sposoben ve\xc4\x8d opravljati vsega dela, zato je leta 1868 dobil pomo\xc4\x8dnika \xe2\x80\x93 Josipa Jur\xc4\x8di\xc4\x8da. Jur\xc4\x8di\xc4\x8d je pri Slovenskem narodu slu\xc5\xbeboval do leta 1870, ko se je vrnil na Dunaj._NEWLINE_Slovenski narod je Anton Tom\xc5\xa1i\xc4\x8d urejal vse do svoje smrti, konec maja 1871. Mesto glavnega urednika je za njim sprva za\xc4\x8dasno prevzel Ivan \xc5\xbdeleznikar, julija 1871 pa Josip Jur\xc4\x8di\xc4\x8d._NEWLINE_Po Antonu Tom\xc5\xa1i\xc4\x8du se v Vi\xc5\xa1nji Gori in v Mariboru imenujeta ulici.'